የሶስትዮሽ ስምምነቱ ኢትዮጵያ የያዘችው ትክክለኛ አቋም ውጤት መሆኑን ጠቅላይ ሚኒስትር ሃይለማሪያም ገለጹ
ጠቅላይ ሚኒስትሩ በዛሬው እለት ለጋዜጠኞች በሰጡት መግለጫ እንዳስታወቁት አሀን የተደረሰበትን ስምምነት እውን ለማድረግ  በሶስቱ  አገራት መካከል የረጅም ጊዜ ድርድርና ውይይት መደረጉን ጠቁመዋል።ጠቅላይ ሚኒስትሩ አያይዘውም  የግብጽ መንግስት የሶስቱን አገራት ህዝቦችን ተጠቃሚ ሊያደርግ ወደሚችል የሶስትዮሽ ስምምነት መምጣቱ ትክክለኛ ውሳኔ መሆኑንም ተናግረዋ።በታላቁ የህዳሴ ግድብ ግንባታ ኢትዮጵያ ከመጀመሪያ አንስቶ ይዛው የነበረው አቋም እንደተጠበቀ መሆኑን የጠቆሙት ጠቅላይ ሚኒስትር ሃይለማሪያም ግብጽ ግንባታው ይቁም፣    ግድቡ የሚይዘው የውሃ መጠን ይቀነስ  ከሚለው አቋሟ ወጥታ ግንባታው ለታችኛው የተፋሰስ አገራት ትርጉም ያለው ተጽእኖ በማይኖረው መልክ እንዲሆን መስማማቷ  ጠቃሚ እርምጃ መሆኑን ተናግረዋል።የግብጽ መንግስት ወደ ስምምነቱ ለመምጣት ከወሰዳቸው መነሻነት በዋናነት የሚጠቀሰው ኢትዮጵያ ዓለም አቀፍ መርህን የተከተለ ትክክለኛ አቋም እያራመደች መሆኗን በመገንዘቡ ነው ብለዋል።ከስምምነቱ ማግስት የተከናወነው የፕሬዚዳንት አብዱል ፈታህ አልሲሲ ጉብኝትም በአገራቱ መካከል ያለውን ግንኙነት የበለጠ ለማጠናከር እንደሚያግዝ  ጠቅላይ ሚኒስትሩ ገልጸዋል።የተደረገው ስምምነት በጤናማ መርህ ላይ የተመሰረተ ሲሆን ኢትዮጵያ በህዳሴው ግድብ  ዙሪያ ከያዘችው አቋም ምንም ዓይነት ለውጥ አለማድረጓንና ግድቡ የሚይዘው የውሃ መጠንም ሆነ የግንባታው ፍጥነት  በታቀደው መሰረት እየተከናወነ መሆኑን አስታውቀዋል።ሁለቱ አገራት አሁን የደረሱበትን ስምምነት የበለጠ ለማጠናከርና ከአባይ ባሻገር ዘርፈ ብዙ ግንኙነቶችን ለማድረግ መስማማታቸውንም ጠቅላይ ሚኒስትር ሃይለማሪያም ደሳለኝ ተናግረዋል።እንደ ጠቅላይ ሚኒስትሩ ገለጻ ሁለቱ አገራት በሶማሊያ በኩል የሚንቀሳቀሰው አልሸባብ፣ በግብጽና በሊቢያ እንደዚሁም በሌሎች የአፍሪካ አካባቢዎች እንቅስቃሴ በማድረግ ላይ የሚገኙ የሽብር ቡድኖችን  በጋራ ለመዋጋት ተስማምተዋል።በንግድ፣ በኢንቬስመንትና በእንዱስትሪ ልማት አገራቱን ለማስተሳሰርና የሁለቱ ህዝቦች የጋራ ተጠቃሚነትን ለማረጋገጥ ትብብሩን ለማጠናከር ስምምነት ላይ መደረሱንም ገልጸዋል።የህዝብ ለህዝብ ግንኙነቱን ለማጠናከርም ሁለቱ  አገራት  በሃይማኖት፣ በባህል፣ በቱሪዝም፣ በህዝብ ዲፕሎማሲና በስፖርት ያላቸውን ግንኙነት እንደሚያጠናክሩ ጠቅላይ ሚኒስትሩ ገልጸዋል።